Zone pietonale „Străzi deschise, Bucureşti – Promenadă urbană” între 11 şi 12 mai:
11 mai: Calea Victoriei, segmentul de drum Bulevardul Dacia – Splaiul Independenţei, fără afectarea intersecţiilor, între orele 10.00 şi 22.00;
12 mai: Calea Victoriei, segmentul de drum Bulevardul Dacia – Splaiul Independenţei, fără afectarea intersecţiilor, între orele 11.00 şi 22.00;
11-12 mai: sector 1 – Strada Pajurei (între strada Presei şi strada Făurei), între orele 10.00 şi 21.00.
Program artistic pe Calea Victoriei
De la concerte live şi activităţi creative la expoziţii captivante şi spectacole de teatru, zona pietonală va fi o oportunitate de petrecere a timpului liber în compania prietenilor şi a familiei.
Sâmbătă, 11 mai, şi duminică, 12 mai, începând cu ora 17.00, trupa REAL – Andra Pierşinaru (voce), Radu Marinescu (chitară), Angelo Stoica (chitară) şi Leon Craioveanu (percuţie) – concertează în zona Hotel Novotel (trotuar).
Muzeul Naţional al Literaturii Române (Calea Victoriei, nr. 110) va fi gazda a două evenimente captivante, începând cu ora 11.00, ce îşi propun să aducă în prim-plan istoria bogată a acestei străzi emblematice din Bucureşti.
Întâlnirea de sâmbătă, 11 mai, este dedicată micilor exploratori, cu evenimentul „La poveşti pe Calea Victoriei”, coordonat de reprezentantele Asociaţiei Da´DeCe, Iulia Iordan şi Monica Bumbeş, care vor oferi activităţi creative şi educative dedicate copiilor, iar duminică, 12 mai, atelierul „Calea Victoriei şi Casa Mavrocordat – povestea unei străzi şi a unei case”, coordonat de Oana Oros, va oferi o incursiune fascinantă în istoria uneia dintre cele mai emblematice clădiri, Casa Mavrocordat.
Tot sâmbătă, 11 mai, în zona Muzeului Naţional de Istorie a României, între orele 11.00 și 13.00, va avea loc un spectacol de teatru de păpuşi, dar şi ateliere conversaţionale realizate de Biblioteca Metropolitană Bucureşti.
Ulterior, între monumentul Memorialul Renaşterii şi Cercul Militar Naţional, de la ora 17.00, se va desfăşura Festivalul Luminilor, o celebrare a frumuseţii lucrurilor mărunte.
Pregătit de Organizaţia Naţională Cercetaşii României, acest eveniment va ilumina bordurile cu „gulguţe” luminoase, iar în zonele Memorialul Renaşterii, Biserica Kretzulescu, Hotel Novotel şi Cercul Militar Naţional vor fi desfăşurate activităţi educative şi creative, oportunităţi de învăţare şi distracţie prin ateliere de origami, pictură pe faţă, prim-ajutor, noduri, orientare şi atelier de brăţări, toate susţinute de cercetaşi.
În plus, în zona Buimac de pe Calea Victoriei, nr. 25, între orele 19.00 și 21.00, Fundaţia Friends for Friends va găzdui dezbaterea „Superscrieri scoate jurnaliştii în stradă – Cât ne costă interesul public”, aducând în prim-plan teme de actualitate şi importanţă publică.
Casa Filipescu-Cesianu a Muzeului Municipiului Bucureşti face parte din programul „Străzi deschise, Bucureşti – Promenadă urbană” cu expoziţiile permanente „Muzeul Vârstelor – de la copilărie la senectute”, „În apropierea sfinţilor. Frescele Mănăstirii Văcăreşti după 40 de ani”, respectiv expoziţia tematică „Comorile haznalelor istorice din Bucureşti”, ce recreează atmosfera Bucureştiului din perioada secolelor XVIII-XIX prin intermediul unor obiecte din ceramică, porţelan şi sticlă descoperite lângă Bisericile Sf. Dumitru, Mavrogheni, Hanul Serafim şi în Cartierul Evreiesc.
Expoziţiile pot fi vizitate, în ambele zile de weekend, în intervalul orar 10.00-17.30. Tot pe parcursul celor două zile, în zona Statuii lui Iuliu Maniu, începând cu ora 14.00, Vasile Catrina va oferi momente de inspiraţie prin caricaturi.
Program artistic pe strada Pajurei
De la spectacole de teatru pentru copii, ateliere educative şi de creaţie, momente muzicale la activităţi sportive şi zone de joacă, „Străzi deschise” din acest weekend propune bucureştenilor un program artistic variat şi în sectorul 1 al Capitalei, pe strada Pajurei, în intervalul 10.00-21.00.
Sâmbătă, 11 mai, şi duminică, 12 mai, începând cu ora 10.00, copiii şi părinţii sunt invitaţi să participe la ateliere sportive şi educative şi la jocuri interactive, organizate de PROEDUS – Centrul de Proiecte Educaţionale şi Sportive al Municipiului Bucureşti. Din program nu vor lipsi nici atelierele de creaţie pentru cei mici organizate de Direcţia de Asistenţă Socială a Municipiului Bucureşti în ambele zilele de weekend, în intervalul 10.00-13.00.
Sâmbătă, 11 mai, Teatrul Odeon vă invită să vă bucuraţi de Odeon Theatre Fountain, între orele 10.00 și 21.00, un spectacol captivant şi plin de surprize.
Artiştii Teatrului Metropolis îi întâmpină pe spectatori cu un program special pentru ambele zile; spectacole de lectură programate sâmbătă şi duminică, în intervalele 10.30-11.00 şi 11.30-12.00, precum şi momente muzicale pline de farmec şi energie susţinute astfel: sâmbătă, 11 mai (15.00-15.30, 16.30-17.00, 18.00-18.30 şi 19.30-20.30), şi duminică, 12 mai (15.00-15.30, 16.00-16.30, 17.45-18.15 şi 19.15-19.45).
Restricţii rutiere
Calea Victoriei | În weekendul 11-12 mai 2024, pe durata restricţiilor instituite se va permite traversarea pe Calea Victoriei, pe segmentul de drum Bulevardul Dacia, strada Ştirbei Vodă, strada Ion Câmpineanu, Bulevardul Regina Elisabeta. Traficul Societăţii de Transport Bucureşti va fi deviat, fără afectarea călătorilor.
În weekendurile în care se desfăşoară evenimentul „Străzi deschise, Bucureşti – Promenadă urbană”, traficul rutier pe Calea Victoriei se reia pe timpul nopţii până dimineaţa (în ziua de sâmbătă spre duminică), începând de la ora 23.00 până la ora 9.00.
Pentru siguranţa participanţilor la eveniment, pe arterele pe care nu mai circulă maşini se închid şi pistele de biciclete.
În sectorul 1 al Capitalei, începând de vineri, 10 mai, ora 22.00, până luni, 13 mai, ora 6.00, traficul este restricţionat pe strada Pajurei, pe segmentul de drum delimitat de intersecţiile cu strada Presei şi strada Făurei, pe ambele sensuri.